Vanskelig å identifisere ofre etter fransk bussulykke
Politiets teknikere gjennomsøkte lørdag det utbrente vraket av bussen i jakten på spor som kan gi en pekepinn om hvordan ulykken kunne bli så omfattende. Bussulykken er den verste i Frankrike på over 30 år, og den skjedde da bussen med pensjonister på tur kolliderte med en lastebil utenfor småbyen Puisseguin øst for Bordeaux.Bussen begynte å brenne kraftig etter kollisjonen, og politiet opplyser at det blir nødvendig å bruke både DNA-tester og tannkort for å få identifisert alle ofrene. Trolig vil det ta flere uker før alle er identifisert. Lastebilsjåføren og hans tre år gamle sønn mistet livet i tillegg til 41 av dem som var om bord i bussen. Noe av det etterforskerne skal prøve å finne ut av, er hvorfor brannen i bussen spredte seg så fort. Mange av de omkomne rakk ikke å komme seg ut, men ble brent levende. Også bussens ferdskriver skal analyseres.Kun åtte personer, deriblant bussjåføren, klarte å ta seg ut av bussen i live, og både de og folk som kom til for å prøve å hjelpe, forteller om desperate forsøk på å prøve å redde folk ut av den brennende bussen. Den franske presidenten François Hollande skal tirsdag lede en sørgemarkering for ofrene i landsbyen Petit-Palais-et-Cornemps, der de fleste av de omkomne kom fra.
Franske etterforskere har begynt det vanskelige arbeidet med å identifisere de 43 omkomne etter den tragiske bussulykken fredag.